《题讲梅兄躬耕养亲图 其二》
清代·曹文埴

春雨飞绿亩，春风生翠微。密林匝浓阴，载及扶梨时。

胼胝事耕作，筋力遑云疲。破晓荷锄去，薄暮驱牛归。

归来未停足，沽酒佐晚炊。陶然得新酿，欢笑娱亲闱。

老人问田事，告以春水肥。温颜顾之喜，一倾匏子卮。

作者简介：（?—1798）清安徽歙县人，字近薇，号竹虚。乾隆二十五年进士，授编修。历刑、兵、工、户各部侍郎，兼管顺天府尹。鞫狱秉公。官至户部尚书。卒谥文敏。有《石鼓研斋文钞》。